
PËR RREGULLAT DHE PROCEDURAT E NDËRTIMIT 
TË KOMPLEKSIT TË RI PARLAMENTAR

Në mbështetje të neneve 78 dhe 83 pika 1 të Kushtetutës, me propozimin e një grupi deputetësh,

KUVENDI
I REPUBLIKËS SË SHQIPËRISË

VENDOSI:

Neni 1
Objekti

Ky ligj ka për objekt përcaktimin e rregullave dhe procedurave, të drejtat, detyrimet dhe afatet në dispozicion të institucioneve respektive për ndërtimin e Kompleksit të Ri Parlamentar.

Neni 2
Shpallja e fituesit dhe projekti i zbatimit

1. Shpallja e fituesit të konkursit ndërkombëtar bëhet me vendim të Komisionit Shtetëror, të ngritur me vendimin e Kuvendit nr.66, datë 21.10.2010, mbi bazën e kritereve të përcaktuara në Rregulloren e Konkursit Ndërkombëtar.
2. Me fituesin e konkursit ndërkombëtar, të shpallur sipas pikës 1 të këtij neni, lidhet kontrata për projektin e zbatimit të projektit fitues.
3. Termat e kontratës së projektit të zbatimit të projektit fitues, koha e dorëzimit dhe vlera e projektit të zbatimit përcaktohen me vendim të Komisionit Shtetëror.
4. Vlera e projektit të zbatimit përcaktohet me vendim të Këshillit të Ministrave, duke marrë parasysh standardet europiane të veprave të ngjashme.

Neni 3
Autoriteti dhe procedurat për lejen e sheshit dhe lejen e ndërtimit

1. Për ndërtimin e Kompleksit të Ri Parlamentar autoriteti shtetëror kompetent për dhënien e lejes së sheshit dhe lejes së ndërtimit është Këshilli i Rregullimit të Territorit të Republikës së Shqipërisë (KRRTRSH) ose Këshilli Kombëtar i Territorit (KKT), me hyrjen në fuqi të ligjit nr.10 119, datë 23.4.2009 “Për planifikimin e territorit”.
2. Kërkesa për lejen e sheshit dhe lejen e ndërtimit paraqitet në një procedim të vetëm administrativ dhe nuk i nënshtrohet asnjë pagese.
3. Kuvendi i Shqipërisë paraqet kërkesën sipas aneksit bashkëlidhur këtij ligji.
4. Dokumentacioni i miratimit të sheshit dhe lejes së ndërtimit firmosen nga ministri që mbulon veprimtarinë e ndërtimeve.

Neni 4
Procedura e prokurimit

Kuvendi i Shqipërisë, në cilësinë e autoritetit kontraktues për ndërtimin e Kompleksit të Ri Parlamentar, përdor rregullat dhe afatet e parashikuara në ligjin nr.9643, datë 20.11.2006 “Për prokurimin publik”, të ndryshuar. 




Neni 5
Kantieri i punimeve

1. Ngritja e kantierit të punimeve bëhet në sheshin e liruar të ndërtimit, në përputhje me kushtet dhe kriteret teknike në fuqi.
2. Ngarkohet Këshilli i Ministrave të nxjerrë aktet nënligjore për zbatimin e këtij neni.

Neni 6
Mbikëqyrja e punimeve

Vlera e përgjithshme e mbikëqyrjes së ndërtimit të Kompleksit të Ri Parlamentar përcaktohet me vendim të Këshillit të Ministrave.

Neni 7
Kontrolli i mjediseve të ndërtimit

Ushtrimi i kontrollit në mjediset ku kryhet ndërtimi bëhet nga Inspektorati Ndërtimor Urbanistik Kombëtar, në përputhje me praktikat që parashikon legjislacioni përkatës.

Neni 8
Oponenca e projektit dhe kolaudimi i punimeve

Ngarkohet Këshilli i Ministrave:
a) të përcaktojë institucionin për kryerjen e oponencës teknike;
b) të përcaktojë procedurën e kolaudimit të punimeve të Kompleksit të Ri Parlamentar.

Neni 9
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.


ANEKS
LISTA E DETAJUAR E DOKUMENTACIONIT LIGJOR QË DUHET DEPOZITUAR PËR APLIKIMET SHESH + LEJE NDËRTIMI PËR NDËRTIMIN E KOMPLEKSIT TË RI PARLAMENTAR

1. Formulari tip kërkese nr.1 i plotësuar në të gjitha pikat e tij.
2. Formulari nr.3, i plotësuar në të gjitha pikat dhe i sigluar nga përfaqësuesi i subjektit ndërtues.
3. Formulari nr.3/1 së bashku me azhurnimet e infrastrukturës, të hedhura në gen-planin e përmendur në pikën 4 (i fotokopjuar). Ndërmarrjet ku merren këto azhurnime ndodhen si më poshtë:
- Ndërmarrja e Ujësjellësit;
- Ndërmarrja e Kanalizimeve të Ujërave të Zeza;
- Ndërmarrja Elektrike;
- Ndërmarrja e Telekomit;
- Ndërmarrja e Mbrojtjes kundër Zjarrit (të vuloset që në fillim);
- Agjencia rajonale e mjedisit;
- Inspektorati Sanitar i Shëndetësisë.
4. Formulari nr.6 (për prerjen e drurëve, nëse ka).
5. Formulari nr.8 i plotësuar në të gjitha pikat, ku të jenë specifikuar të gjitha objektet që do të prishen (kur ka ndërtime brenda sheshit).



6. Gen-plan azhurnimi me gjendjen faktike të zonës (në shkallën 1:500), i konfirmuar nga sektori i GIS Kadastrës.
7. Vërtetimin e pronësisë shoqëruar me hartën treguese. Ky dokument duhet të jetë i tre muajve të fundit dhe origjinal. Në të të jetë e shprehur në m2 sipërfaqja e pronës, numri i pronësisë, si dhe kufitarët.
8. Pëlqimi mjedisor nga agjencia rajonale e mjedisit.
9. Leja nga Instituti i Monumenteve të Kulturës.
10. Vërtetim mbi intensitetin sizmik nga Instituti Sizmologjik.
11. Studimi gjeologo-inxhinierik, së bashku me fotokopjen e noterizuar të inxhinierit gjeolog që e ka hartuar.
12. Licenca e noterizuar e arkitektit.
13. Licenca e projektuesit konstruktor (fotokopje e noterizuar), e cila të jetë brenda afatit të vlefshmërisë, si dhe të përfshijë kategorinë e objektit për të cilin bëhet kërkesa për ndërtim.
14. Licenca e projektuesit elektrik (fotokopje e noterizuar), e cila të jetë brenda afatit të vlefshmërisë, si dhe të përfshijë kategorinë e objektit për të cilin bëhet kërkesa për ndërtim.
15. Licenca e projektuesit hidrosanitar (fotokopje e noterizuar), e cila të jetë brenda afatit të vlefshmërisë, si dhe të përfshijë kategorinë e objektit për të cilin bëhet kërkesa për ndërtim.
16. Licenca e projektuesit mekanik (fotokopje e noterizuar), e cila të jetë brenda afatit të vlefshmërisë, si dhe të përfshijë kategorinë e objektit për të cilin bëhet kërkesa për ndërtim.
17. Licenca e subjektit ndërtues (fotokopje e noterizuar), që do të bëjë ndërtimin (brenda afatit të përdorimit dhe brenda kategorisë përkatëse).
18. Vendndodhja e sheshit në lidhje me qendrën e qytetit.
19. Plan-vendosja e objektit në shkallë 1:500 me përmasa dhe distanca nga kufijtë e pronës dhe aksi i rrugës, e cila do të punohet mbi fotokopje të gen-planit të azhurnuar.
20. Gen-plan ku të jetë hedhur kufiri i pronës dhe të tregohen objektet që prishen në shkallë 1:500. Kjo të jetë e firmosur nga arkitekti i licencuar.
21. Projekti teknik i arkitekturës (edhe në CD), firmosur nga projektuesi, i cili duhet të përmbajë:
- planet e kateve nën tokë;
- plani i katit përdhe;
- planet e kateve tip sipas reduktimeve që pësojnë në lartësi;
- plani i tarracës, kullimi i ujërave;
- prerje të objektit (gjatësore dhe tërthore);
- fasadat teknike ku të specifikohen materialet;
- pamje tredimensionale të objektit;
- fotomontazh mbi gjendjen ekzistuese;
- foto të gjendjes ekzistuese.
22. Rilevimi topografik i sheshit të ndërtimit në shkallën 1:200, i firmosur nga topograf i licencuar, ku të jenë hedhur kuotat dhe dimensionimi i sheshit.
23. Planimetria e sistemimeve të jashtme, e plotësuar me kuota altimetrike në shkallën 1:200 e firmosur nga projektuesi me firmë origjinale, ku të jepet edhe sistemimi i ujërave të shiut (në 3 kopje, i firmosur).
24. Plani i piketimit të objektit në shkallën 1:200 (në 3 kopje, i firmosur).
PËR ZBARDHJEN E LEJES SË NDËRTIMIT
1. Projekt-zbatimi i plotë në tri kopje (sipas vendimit, formularit dhe gen-planit të lejes së ndërtimit) i arkitekturës, i firmosur nga arkitekti.
2. Projekt-zbatimi i plotë në një kopje i projektit konstruktiv (i firmosur nga projektuesit me firmë origjinale, i shoqëruar me tabelën e fletëve për secilin projekt).
3. Relacion teknik shpjegues i projektit konstruktiv, i firmosur nga projektuesit përkatës (1 kopje).
4. Llogaritjet bazë të konstruksionit, të firmosura nga konstruktorët me firmë origjinale (bashkëngjitur projekt-zbatimit, të firmosur nga projektuesit me firmë origjinale).
5. Projekt-zbatimi i plotë në një kopje i projektit elektrik (i firmosur nga projektuesit me firmë origjinale, i shoqëruar me tabelën e fletëve për secilin projekt).
6. Relacion teknik shpjegues i projektit elektrik, i firmosur nga projektuesit përkatës (1 kopje).
7. Projekt-zbatimi i plotë në një kopje i projektit hidrosanitar (i firmosur nga projektuesit me firmë origjinale, i shoqëruar me tabelën e fletëve për secilin projekt).
8. Relacion teknik shpjegues i projektit hidrosanitar, i firmosur nga projektuesit përkatës (1 kopje).
9. Projekt-zbatimi i plotë në një kopje i projektit ngrohje-ventilim (i firmosur nga projektuesit me firmë origjinale, i shoqëruar me tabelën e fletëve për secilin projekt).
10. Relacion teknik shpjegues i projektit të ngrohje-ventilimit, i firmosur nga projektuesit përkatës (1 kopje).
11. Oponenca teknike.
